**ZÁPIS č. 4**

**Z RIADNEHO ZASADNUTIA SPRÁVNEJ RADY TASR**

**11. apríla 2013 so začiatkom o 15.00 h**

**Prítomní členovia správnej rady:** Vladimír Masár, Peter Alakša, Eliška Holásková, Boris Chovanec, Ján Sand,

**Ospravedlnený:**

**Hostia:** PhDr. Jaroslav Rezník, generálny riaditeľ TASR

**Miesto konania:** Bratislava, Lamačská cesta 3, TASR

Rokovanie v zmysle čl. 3, 5 ods. 1 a čl. 6 Rokovacieho poriadku Správnej rady zvolal a viedol predseda SR TASR Vladimír Masár. Konštatoval, že rada je uznášania schopná a navrhol program zasadnutia:

**Program:**

1. **Výročná správa o činnosti a hospodárení TASR za rok 2012**
2. **Rôzne**

**UZNESENIE č.18/2013:**

Členovia rady schválili program zasadnutia:

Za : 5 Proti: 0 Zdržal sa: 0

**Uznesenie bolo prijaté.**

1. **Výročná správa o činnosti a hospodárení TASR za rok 2012**

Predseda Správnej rady TASR požiadal generálneho riaditeľa, aby odprezentoval Výročnú správu o činnosti a hospodárení TASR za rok 2012.

Na úvod generálny riaditeľ PhDr. Rezník povedal, že rok 2012 bol pre

 agentúru mimoriadne zložitý. Verejnoprávna inštitúcia sa otriasala v základoch.

Napriek tomu dokázala vygenerovať mimoriadne progresívne a životaschopné projekty, aké agentúra doposiaľ nikdy neprevádzkovala. Konkrétne uviedol tri projekty:

* Tlačová agentúra SR razantne vstúpila do sveta koncových médií a uviedla flotilu webov na čele s teraz.sk.
* Pripravila projekt digitalizácie archívov TASR a agentúra získala prostriedky z fondov Európskej únie.
* TASR uviedla aplikácie pre mobilné zariadenia a stala sa agentúrnym lídrom aj v oblasti nových médií.

 TASR bola pri tvorbe a distribúcii svojho spravodajstva slobodná a nezávislá. Spravodajstvo tlačovej agentúry nepôsobilo v prospech žiadnej politickej, hospodárskej, náboženskej, etnickej alebo inej záujmovej skupiny ani proti nej.

 Generálny riaditeľ zdôraznil, že TASR si posilnila pozíciu agentúrneho lídra medzi klientmi i verejnosťou. Dôsledne splnila úlohy, ktoré jej vyplývajú zo zákona č. 385/2008 o Tlačovej agentúre Slovenskej republiky a o zmene niektorých zákonov.

 Agentúra plnila zákonom stanovené úlohy vo verejnom záujme.

 Uvedením vlastných koncových médií TASR ešte významnejšie sprístupnila svoje spravodajstvo pre širokú verejnosť. TASR patrí k dominantným zdrojom profesionálnych, nekomentovaných informácií pre občanov.

 TASR vydala v roku 2012 sumárne 247 324 správ. Z toho 144 406 slovných správ, 16 025 zvukov, 80 369 fotografií, 6 524 videí. Generálny riaditeľ odprezentoval činnosť jednotlivých redakcií za rok 2012.

 Zdôraznil, že stratégia agentúry v hodnotenom období vychádzala z troch zásad : efektívne hospodárenie, kvalita produktov, rozvoj a inovácie.

 Ako povedal generálny riaditeľ v rámci hospodárenia za rok 2012 dosiahli príjmy TASR 3 701 093 EUR, čo predstavuje 98,5%-né plnenie rozpočtu. Výdavky boli vykázané vo výške 3 549 373 EUR, čo v percentuálnom vyjadrení predstavuje čerpanie vo výške 95,8 %. Tlačová agentúra rok 2012 ukončila s prebytkom vo výške 151 720 EUR. Prebytok v metodike ESA 95 dosiahol sumu 101 053 EUR.

 V roku 2012 dosiahla agentúra celkové výnosy vo výške 3 516 462 EUR, čo v porovnaní s rokom 2011 predstavuje nárast vo výške 430 403 EUR.

 Náklady celkom (bez daní z príjmov) boli vynaložené vo výške 3 502 478 EUR. V porovnaní s rokom 2011 náklady klesli o 49 071 EUR.

 Generálny riaditeľ zdôraznil, že hospodárenie Tlačovej agentúry Slovenskej republiky k 31. 12. 2012 skončilo so ziskom vo výške 13 973,70 EUR.

Stav účtu nevysporiadaný výsledok hospodárenia minulých rokov je k uvedenému obdobiu záporný vo výške - 58 048,98 EUR.

 Generálny riaditeľ tlačovej agentúry navrhol správnej rade hospodársky výsledok za rok 2012, t. j. zisk po zdanení vo výške 13 973,70 EUR zúčtovať s nevysporiadaným výsledkom hospodárenia minulých rokov.

 Celkový nevysporiadaný výsledok hospodárenia minulých rokov dosiahne týmto sumu – 44 075,28 EUR.

 Ďalej pokračoval v hodnotení obchodu a marketingu. Povedal, že situáciu TASR v roku 2012 je možné z pohľadu obchodu a vývoja tržieb v porovnaní s rokom 2011 popísať ako pomerne stabilizovanú,nie však uspokojivú. Pozitívna je skutočnosť, že došlo k nárastu tržieb v segmente komerčných klientov. Naďalej rastú i tržby z nových médií, predovšetkým vlastných webov. Oproti prepadom v rokoch 2010 a 2011 sa stabilizoval aj štátny sektor a stúpli samosprávy. To však neznamená, že nedochádzalo k zápornemu rastu tržieb, a to hlavne v silnom segmente tradičných médií ako sú printmédiá, televízie a rádiá. Tento trend je dlhodobý a globálny. Naďalej platí, že príjmy tradičných médií klesajú, pričom nové médiá nedokážu tieto výpadky kompenzovať. Preto treba neustále hľadať nové obchodné príležitosti.

 PhDr. Rezník zdôraznil, že TASR v roku 2012 vstúpila do sveta koncových médií. Uvedením spravodajského webu [www.teraz.sk](http://www.teraz.sk) sa spravodajstvo agentúry dostalo bližšie verejnosti ako kedykoľvek predtým. Web zaznamenal pozoruhodný nárast v priebehu krátkej doby. Podľa štatistík Google Analytics ho do konca roku 2012 navštívilo 1 379 470 unikátnych návštevníkov, čo je približne polovica slovenskej internetovej populácie. Viac ako 1,3 milióna návštevníkov urobilo na portáli spolu 3 086 572 návštev.

 Po uvedení spravodajského webu TASR intenzívne pracovala na príprave aplikácií pre mobilné zariadenia. Ako doplnok k portálu TASR v júni spustila mobilné aplikácie pre mobilné zariadenia (telefóny a tablety) s operačným systémom Android a iOS. Aplikáciu pre Android si počas roka 2012 stiahlo viac ako 16 000 užívateľov a Aplikáciu pre iOS viac ako 10 000 užívateľov do svojich zariadení.

 Svoje pôsobenie v segmente mobilných zariadení TASR skompletizovala spustením mobilnej verzie stránky v novembri 2012. Mobilnú verziu stránky mesačne navštívilo v priemere 20 000 unikátnych návštevníkov.

 V septembri spustila agentúra svoj ďalší web, zameraný na voľný čas a životný štýl s názvom webmagazín.

 V novembri uviedla verejnoprávna agentúra prvý študentský spravodajský web www.skolskyservis.sk. Web vychádza z niekoľkoročnej systémovej spolupráce TASR so školami a z budovania portfólia redaktorov z radov študentov a žiakov. Stovky redaktorov – juniorov, ktorí píšu pre agentúru, tak dostali samostatnú platformu pre zverejňovanie svojich správ s pravidelným redakčným usmernením a spätnou väzbou. Medzi prispievateľmi je veľa pedagógov. Moderný multimediálny web skolskyservis.sk pod hlavičkou národnej tlačovej agentúry je unikátny spôsob posilňovania poslania verejnoprávneho médiá a budovania dôvery vo verejnoprávny produkt.

 V závere roka agentúra získala na základe kvalitne spracovaného projektu nenávratný príspevok z prostriedkov Európskej únie na digitalizáciu archívov TASR. Generálny riaditeľ uviedol, že celkovo pôjde o digitalizáciu vyše milióna fotografií, novinových článkov, záznamov denného spravodajstva, ktoré sú v archíve TASR uložené vo forme negatívov, pozitívov, diapozitívov, mikrofišov, voľných listov, novinových tematických databáz.

 TASR po digitalizácii sprístupní svoj archív fotografií, ale i články týkajúce sa novodobej histórie Slovenskej republiky.

 Úlohy, ktoré TASR plní vo verejnom záujme stanovuje zákon. Na ich plnenie agentúra uzatvára zmluvu s Ministerstvom kultúry Slovenskej republiky.

 TASR je v súčasnosti dominantným zdrojom komplexných agentúrnych informácií o dianí na Slovensku. Dodáva obsahy pre široké spektrum médií. Služby TASR využívajú všetky relevantné médiá s výnimkou RTVS.

 TASR presviedča klientov kvantitou, kvalitou a inováciami svojich produktov. Verejnoprávna agentúra ponúka o 40 % viac informácií ako súkromná, v zahraničnom spravodajstve o 120 % viac správ, o 80 % viac zvukov a video správ. Dominuje aj v ekonomickom servise, exportnom servise v cudzích jazykoch, víkendovej ponuke.

 Verejnoprávna agentúra zaznamenáva správy bez ohľadu na ich komerčnú hodnotu, pridáva k nim bohaté súvislostí, prináša pravidelne týždenné témy, nové projekty ako napr. mestá a obce Slovenska, Radíme, Osobnosti...

 TASR má kvantitatívne i kvalitatívne silné zastúpenie v regiónoch (16 stálych pracovísk v regiónoch, 28 stálych interných foto a video redaktorov v týchto pobočkách), ale i zahraničných redaktorov v Bruseli či Budapešti. Do kvality a portfólia produktov sa premieta i rozsiahly projekt pre školy na Slovensku.

 Tlačová agentúra kladie dôraz na etiku žurnalistiky. Etický kódex agentúry vychádza zo všeobecne známych spoločenských noriem. Ich dodržiavanie v súčasnom dynamickom konkurenčnom prostredí vníma tlačová agentúra ako spoločensky nutné a prospešné.

 Generálny riaditeľ vyzdvihol prácu zamestnancov. Každý zo zamestnancov TASR preukazuje čo najvyššiu osobnú morálku pri získavaní a spracovávaní informácií. Preukazovanie primeranej úcty voči občanom - respondentom, verejným funkcionárom, spolupracovníkom, zákazníkom a všetkým ostatným partnerom TASR pokladáme za základnú súčasť firemnej kultúry.

 Na záver PhDr. J.Rezník povedal, že TASR je silnou značkou s výrazným „brand quarantee“ a „brand promise“. Je garantom nezávislosti a objektivity rýchlych a overených správ. To je mimoriadne dôležité práve v dobe inflácie informácií. V záplave informácií, vrátane informácií zo sociálnych sietí, je potrebná silný zdroj, ktorý ponúka overené fakty. Aj v tom je TASR cenná nielen pre médiá, ale i pre štát a hlavne pre verejnosť.

Predseda Správnej rady TASR V.Masár poďakoval generálnemu riaditeľovi a otvoril rozpravu.

V rámci diskusie sa členovia SR TASR podrobne zaujímali o  ekonomické ukazovatele za rok 2012 a tiež auditorskú správu. Konštatovali, že agentúra v r. 2012 plnila všetky svoje úlohy v súlade so zriaďovacím zákonom 385/2008. Ocenili  kvalitu spravodajských výstupov . Zhodnotili,že agentúrne spravodajstvo tlačovej agentúry je vyvážené, pluralitné a objektívne rešpektujúce právo na informácie v demokratickej spoločnosti. Členovia správnej rady pozitívne hodnotili činnosť j agentúry za rok 2012 a tlačovú agentúru vnímajú ako pevný pilier verejnoprávnosti na Slovensku.

 **V.Masár** – povedal, že rok 2012 dopadol lepšie ako sa očakávalo. Vysoko

 ocenil prácu manažmentu i zamestnancov TASR. Pozitívne zhodnotil aj

 hospodárenie TASR.

**J. Sand** - vysoko vyzdvihol kvalitu spravodajských materiálov.

Po ukončení rozpravy predniesol predseda Správnej rady TASR najskôr návrh na uznesenie k vysporiadaniu výsledku hospodárenia minulých rokov .

**UZNESENIE č.19/2013:**

Správna rada TASR súhlasí , aby kladný hospodársky výsledok za rok 2012,

(t.j. zisk po zdanení vo výške 13 973,70 EUR ) bol zúčtovaný s nevysporiadaným výsledkom hospodárenia minulých rokov, čím celkový nevysporiadaný výsledok hospodárenia minulých rokov dosiahne sumu

 – 44 075,28 EUR.

Za : 5 Proti: 0 Zdržal sa: 0

**Uznesenie bolo prijaté.**

Potom predseda rady predniesol návrh na Stanovisko Správnej rady TASR k vyhodnoteniu plnenia hlavných úloh TASR podľa paragrafu 5, ods. 11, písmeno c) zákona č. 385/2008 Z. z. o Tlačovej agentúre Slovenskej republiky a o zmene niektorých zákonov a dal o ňom hlasovať.

**UZNESENIE č. 20/2013:**

Správna rada TASR prerokovala a schválila Stanovisko Správnej rady TASR k vyhodnoteniu plnenia hlavných úloh TASR podľa paragrafu 5, ods.11, písmeno c, zákona č. 385/2008 Z. z. o Tlačovej agentúre Slovenskej republiky

Za:5 Proti:0 Zdržal sa: 0

 **Uznesenie bolo prijaté.**

Následne dal predseda Správnej rady TASR hlasovať o schválení  Výročnej

 správy o činnosti a hospodárení TASR za rok 2012 ako o celku.

**UZNESENIE č. 21/2013**

 Správna rada Tlačovej agentúry Slovenskej republiky **prerokovala a  po**

 **zapracovaní pripomienok schválila** Výročnú správu o  činnosti a

 hospodárení Tlačovej agentúry Slovenskej republiky za rok 2012,

 predloženú generálnym riaditeľom PhDr. Jaroslavom Rezníkom a

 poveruje GR TASR  predložiť ju Národnej rade Slovenskej republiky.

Za: 5 Proti: 0 Zdržal sa: 0

**Uznesenie bolo prijaté.**

1. **Rôzne**

Členovia správnej rady sa dohodli na termíne ďalšieho zasadnutia 30.5. 2013 (štvrtok) o 15,00 h.

Bratislava 11. 4. 2013

Zapísal: V. Masár v. r.

 Predseda správnej rady TASR